Twyford Down

Ardal o dwyndir calch sy'n gorwedd  i'r de-ddwyrain o ddinas Caerwynt, Hampshire, De-ddwyrain Lloegr, yw Twyford Down. Mae ei bwynt uchaf, Deacon Hill, yn 122 metr uwchben lefel y môr.

Ym 1992, cynhaliwyd protest mawr yn yr ardal hon yn erbyn adeiladu rhan newydd o draffordd yr M3 o Lundain i arfordir deheuol Lloegr. Erbyn y 1970au, roedd Ffordd Osgoi Caerwynt, a oedd wedi'i hadeiladu yn y 1930au, wedi dyddio ac yn orlawn, a gwnaed cynlluniau i'w disodli. Fodd bynnag, roedd chwilio am lwybr addas arall o amgylch y ddinas yn anodd. Ar ôl sawl ymholiad cyhoeddus, dewiswyd llwybr a fyddai'n mynd â'r draffordd dros Twyford Down mewn drychfa. Byddai hyn yn dinistrio 1.91 hectar (4.7 erw) (tua 4.5%) o Safle o Ddiddordeb Gwyddonol Arbennig (SoDdGA).

Roedd gwrthwynebiad eang i'r cynnig. Roedd pryderon ynghylch peryglu bywyd gwyllt ac ymddangosiad craith amlwg ar y dirwedd, ond ar ben hynny roedd dadleuon na fyddai'r draffordd newydd yn ateb digonol i broblemau traffig. Denodd y protestiadau a ddilynodd sylw eang gan y cyfryngau cenedlaethol. Dioddefodd protestwyr a geisiodd rwystro adeiladu'r drychfa drais wrth law swyddogion diogelwch ar y safle; cyhoeddwyd gwaharddebau llys i lawer o rai eraill.John Denham, "Twyford Down", Parliamentary Debates (Hansard),  2 Rhagfyr 1994; adalwyd 28 Mai 2025 Arweiniodd y protestiadau at ymwybyddiaeth gyhoeddus gynyddol o effaith amgylcheddol cynlluniau o'r math hwn. Rhoddwyd mwy o ystyriaeth i'r amgylchedd gan gynlluniau ffyrdd dilynol. Cafodd rhai cynlluniau eu canslo.

Agorwyd y darn o draffordd drwy Twyford Down yn 1995, gan gwblhau'r M3. Yna caewyd y rhan o ffordd yr A33 rhwng Bar End a Compton – hen Ffordd Osgoi Caerwynt – a'i throi'n laswelltir.

Cyfeiriadau

Darllen pellach
 Barbara Bryant, Twyford Down: Roads, Campaigning and Environmental Law (Llundain: E & FN Spon, 2/1996) 

Categori:Amgylcheddaeth
Categori:Cludiant yn Hampshire
Categori:Hanes Hampshire
Categori:Mynyddoedd a bryniau Hampshire
Categori:Protestiadau yn y Deyrnas Unedig